Diari Oficial de la Generalitat Valenciana


Sumari del DOGV 8985, del 29-12-2020 (2020/11541)

RESOLUCIÓ conjunta de 22 de desembre de 2020, de la Conselleria d'Innovació, Universitats, Ciència i Societat Digital i de la Conselleria d'Educació, Cultura i Esport, per la qual es dicten instruccions per a l'organització de les mesures d'adaptació en les proves d'accés a les universitats públiques valencianes.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8985

Data del DOGV
:   29-12-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/11983


Data del document
:   22-12-2020

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Innovació, Universitats, Ciència i Societat Digital
    * Conselleria d'Educació, Cultura i Esport

RESOLUCIÓ conjunta de 22 de desembre de 2020, de la Conselleria d'Innovació, Universitats, Ciència i Societat Digital i de la Conselleria d'Educació, Cultura i Esport, per la qual es dicten instruccions per a l'organització de les mesures d'adaptació en les proves d'accés a les universitats públiques valencianes. [2020/11127]  
  
Primer. Objecte i àmbit d'aplicació  
Segon. Destinataris  
Tercer. Alumnat amb necessitats específiques de suport educatiu  
Quart. Tipus d'adaptacions d'accés  
Cinqué. Subcomissió de suport educatiu  
Sisé. Procediment  
Seté. Documentació  
Huité. Declaració responsable  
Nové. Comunicacions  
Desé. Calendari  
Onzé. Circumstàncies sobrevingudes  
Dotzé. Petició d'informació a altres administracions  
Tretzé. Vigència de les adaptacions  
Catorzé. Entrada en vigor  
  
La Llei orgànica 2/2006, de 3 de maig, d'educació, estableix que les administracions educatives disposaran els mitjans necessaris perquè tot l'alumnat aconseguisca el màxim desenvolupament personal, intel·lectual, social i emocional, i que l'escolarització de l'alumnat que presenta necessitats educatives especials es regirà pels principis de normalització i inclusió i assegurarà la seua no discriminació i la igualtat efectiva en l'accés i la permanència en el sistema educatiu. Així mateix, correspon a les administracions educatives afavorir que l'alumnat amb necessitats educatives especials puga continuar la seua escolarització de manera adequada en els ensenyaments postobligatoris, així com adaptar les condicions de realització de les proves establides en aquesta llei per a aquelles persones amb discapacitat que així ho requerisquen.  
  
El Reial decret 310/2016, de 29 de juliol, pel qual es regulen les avaluacions finals d'Educació Secundària Obligatòria i de Batxillerat, indica que, amb la finalitat d'assegurar la igualtat d'oportunitats, la no discriminació i l'accessibilitat universal de les persones, en cada convocatòria les administracions educatives adoptaran les mesures oportunes per a adaptar les condicions de realització de les proves a les necessitats de l'alumnat que presenta necessitats específiques de suport educatiu. En funció de la necessitat, es podran adoptar mesures com ara l'adaptació dels temps, la utilització de formats especials i la posada a la disposició de l'alumnat dels mitjans materials i humans i dels suports i de les ajudes tècniques que precise per a la realització de les proves, així com la garantia d'accessibilitat de la informació i la comunicació dels processos i la del recinte o espai físic on aquesta es desenvolupe. El departament d'orientació de cada centre educatiu realitzarà un informe per cada alumne a què es refereix aquest apartat, que serà tingut en compte a l'hora d'establir les adaptacions que procedisquen. Aquestes adaptacions no computaran de manera negativa menyscabant la qualificació final obtinguda en les proves.  
El Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià, disposa, entre les seues línies generals d'actuació, la identificació i l'eliminació de barreres que poden estar presents en el context escolar i sociocultural i en totes les dimensions que defineixen l'escola inclusiva, posant l'èmfasi especialment en l'inici de l'escolarització i en els moments de transició. La identificació i valoració de les necessitats educatives de l'alumnat es durà a terme de la manera més primerenca possible, amb la finalitat de determinar les mesures i els suports més oportuns.  
L'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià, en el seu preàmbul, indica que la inclusió educativa s'ha d'entendre com una qüestió de dret que ha d'impregnar necessàriament les cultures, les polítiques i les pràctiques de l'Administració educativa, dels centres docents i dels diferents serveis educatius. Això comporta la implementació d'actuacions que garantisquen la no-discriminació, la igualtat d'oportunitats, l'accessibilitat universal en totes les seues dimensions: física (en espais, equipaments i entorns), sensorial, cognitiva, emocional/actitudinal i en la comunicació, i preveure les actuacions d'intervenció educativa adequades, efectives i eficients per a aconseguir l'èxit escolar, així com mantindre unes altes expectatives per a tot l'alumnat i posar el focus d'atenció no sols en aquest, sinó també, i especialment, en el seu context de desenvolupament i aprenentatge i en les barreres que dificulten la inclusió. En l'article 11.3 refereix que l'alumnat amb necessitats específiques de suport educatiu que sol·licita participar en les proves d'accés als ensenyaments de Formació Professional, ensenyaments de règim especial o a la universitat té dret a l'adaptació d'aquestes proves, d'acord amb les seues necessitats, que en cap cas pot comportar una modificació dels continguts bàsics que cal avaluar. Aquest tipus d'adaptació té la consideració de mesura de resposta de nivell III o, quan implica mitjans específics o singulars, de nivell IV. Així mateix, s'indica que la conselleria competent en matèria d'educació ha d'establir, amb l'antelació i la publicitat suficient per al seu coneixement, els criteris sobre els tipus d'adaptació i els requisits per a la realització d'aquestes proves d'accés.  
  
Dins de l'itinerari formatiu, l'accés a la universitat representa un dels moments de transició més significatius per a les i els estudiants, en tant que de l'èxit aconseguit depén en gran mesura el seu futur professional i laboral. Això implica que les barreres i les desigualtats poden tindre una alta repercussió i impacte, especialment entre les persones més vulnerables, com són aquelles que presenten necessitats específiques de suport educatiu.  
És per això que es fa necessari establir un procediment que, des dels principis de qualitat, equitat i accessibilitat universal, sense renunciar als principis de mèrit i capacitat, tinga en compte la situació de les persones amb necessitats específiques de suport educatiu, elimine les barreres que limiten l'accés i garantisca així la igualtat d'oportunitats.  
  
Atenint-nos als principis de transparència i participació, aquesta disposició ha estat consensuada amb representants de les universitats públiques valencianes, s'ha consultat amb les associacions representatives implicades i s'ha negociat en la mesa sectorial d'educació.  
Tenint en compte tot el que s'ha exposat i de conformitat amb el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, d'acord amb el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, el Decret 243/2019, de 25 d'octubre, de 2019, del Consell, d'aprovació del Reglament orgànic i funcional de la Conselleria d'Innovació, Universitats, Ciència i Societat Digital i el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolem:  
  
  
Primer. Objecte i àmbit d'aplicació  
Aquesta resolució té per objecte organitzar el procediment i les mesures d'adaptació en les proves d'accés a les universitats públiques valencianes per a l'alumnat que presenta necessitats específiques de suport educatiu.  
  
Segon. Destinataris  
Poden sol·licitar adaptació en les proves d'accés a la universitat aquelles persones que es troben en alguna de les següents situacions:  
  
a) Alumnat que cursa estudis de segon de Batxillerat o disposa d'un títol de Grau Superior de Formació Professional i que, en el sistema de gestió ITACA de la Conselleria d'Educació, Cultura i Esport, consta com a identificat amb necessitats específiques de suport educatiu, quan concórreguen les circumstàncies següents:  
- Que les adaptacions sol·licitades o adaptacions de caràcter similar s'hagen aplicat amb anterioritat a l'inici i al llarg d'aquests ensenyaments, excepte en el cas que concórreguen situacions sobrevingudes degudament justificades.  
- Que, en el cas de dificultats específiques de l'aprenentatge i TDAH, s'acredite, mitjançant informes educatius, mèdics o psicològics, que aquestes dificultats estaven presents almenys des del període corresponent a l'etapa d'educació secundària obligatòria.  
b) Persones que es matriculen en les proves d'accés a la universitat en la modalitat de majors de 25, 40 i 45 anys i acrediten necessitats específiques de suport educatiu.  
c) Persones que cursen estudis en altres sistemes educatius o presenten titulacions que permeten la seua participació en les proves d'accés a la universitat i acrediten necessitats específiques de suport educatiu.  
  
d) Persones que es presenten a les proves d'accés a la universitat tenint anteriorment aprovades aquestes proves i acrediten necessitats específiques de suport educatiu.  
  
Tercer. Alumnat amb necessitats específiques de suport educatiu  
1. A l'efecte de la present resolució, es considera alumnat amb necessitats específiques de suport educatiu aquell que ha sigut identificat com a tal per un servei especialitzat d'orientació, d'acord amb el Decret 104/2018, de 27 de juliol, i l'Ordre 20/2019, de 30 d'abril, per presentar:  
- Discapacitat auditiva  
- Discapacitat visual  
- Discapacitat motriu  
- Trastorn greu de conducta  
- Trastorn mental greu  
- Trastorns de l'espectre de l'autisme (TEA)  
- Altres trastorns del desenvolupament neurològic  
- Dificultats específiques d'aprenentatge  
- Trastorn per dèficit d'atenció i hiperactivitat (TDAH)  
- Trastorns de la comunicació, el llenguatge i la parla  
- Trastorns associats a causa orgànica o fisiològica  
2. La planificació i l'organització de la resposta educativa és competència dels centres i, en conseqüència, ha de constar en l'expedient i en l'historial acadèmic de l'alumnat.  
3. L'informe sociopsicopedagògic que es realitza per a les proves d'accés ha d'indicar les necessitats específiques de suport educatiu que presenta la persona sol·licitant, el grau de suport i la proposta d'adaptació específica en les proves d'accés a la universitat. Així mateix, si és el cas, ha de justificar adequadament les mesures de resposta aplicades durant el curs acadèmic en vigor i en les etapes educatives prèvies al Batxillerat o la Formació Professional de grau superior.  
  
  
Quart. Tipus d'adaptacions d'accés  
1. Per a totes les persones participants, especialment per a aquelles amb mobilitat reduïda o limitacions sensorials, s'ha de garantir les condicions d'accessibilitat en els accessos i en les dependències dels espais on es desenvolupen les proves.  
2. Amb caràcter general i sempre que siga possible, d'acord amb els continguts a avaluar, per al conjunt de l'alumnat es realitzaran les adequacions generals següents:  
- Fonts de lletra accessibles. Per exemple, Arial o Verdana  
- Grandària de lletra no inferior a 12 punts  
- Contrast per a realçar l'èmfasi en les preguntes  
- Indicacions per al control del temps, destacant clarament l'inici, la duració de les parts i el final de la prova  
- Presentació de la informació de manera clara, tant en les instruccions orals com en l'enunciat dels exercicis, evitant l'excés d'informació, la informació redundant, l'ús de termes imprecisos, ambigus o el doble sentit  
3. Amb caràcter orientatiu i vinculat a les necessitats de l'alumnat, es poden sol·licitar per a la prova d'accés a la universitat les adaptacions individuals següents:  
a) Adaptacions en el format de la prova:  
- Augment de la grandària de la lletra  
- Plantilla de paper pautat  
- Edició sense taules, imatges  
- Prova en Braille o combinació de Braille amb altres formats  
- Transparència de color per a poder llegir les preguntes de l'examen  
- Descripció dels gràfics, mapes, imatges, etc.  
- Lectura en veu alta dels enunciats  
b) Adequació dels criteris d'avaluació:  
- Reducció de la penalització de faltes d'ortografia  
c) Adaptacions de temps i espais:  
- Ampliació del temps per a realitzar les proves: 25 %, 50 % o 100 %  
- Pauses durant la prova  
- Ubicació específica a l'aula  
- Reducció del soroll de fons o ús d'auriculars de cancel·lació de so  
  
- Eixir de l'aula (bany, corredor?)  
- Romandre a l'aula  
- Menjar o beure a l'aula  
- Aula de suport  
d) Tecnologies de la informació i la comunicació:  
- Productes de suport per a la comunicació i la informació: emissora digital o altres dispositius que faciliten l'arribada directa del missatge del receptor al transmissor, auriculars, telelupa, faristol, alicorn, teclat adaptat, ratolí adaptat, braç articulat, línia Braille-  
- Programa Jaws  
- Edició en RTF  
- Ordinador o tauleta adaptada, sense corrector ortogràfic i sense connexió a internet  
e) Mobiliari adaptat:  
- Taula adaptada  
- Cadira adaptada  
f) Personal de suport:  
- Persona de suport  
- Intèrpret de llengua de signes  
4. L'informe sociopsicopedagògic pot proposar altres adaptacions d'accés no recollides en el punt anterior que la persona utilitze habitualment per a l'accés a l'aprenentatge i a la comunicació, sempre que estiguen degudament justificades.  
5. En el cas que la persona requerisca una adaptació que implique recursos tecnològics i se li autoritze aquesta adaptació, haurà d'utilitzar els seus propis dispositius per a realitzar les proves. En la proposta d'adaptació, recollida en l'informe sociopsicopedagògic, s'ha de fer constar el tipus de dispositiu, el sistema operatiu i els programes específics que requereix.  
  
Cinqué. Subcomissió de suport educatiu  
1. La Subcomissió de suport educatiu depén a la Comissió gestora de les proves d'accés a la universitat i té les funcions relacionades amb els processos de sol·licitud d'adaptacions per als exàmens de les proves d'accés a la universitat i amb la resolució d'aquestes.  
  
2. La Subcomissió de suport educatiu té la següent composició:  
  
a) La persona coordinadora general de la prova d'accés a la universitat, que assumeix la presidència de la comissió.  
b) Una persona representant dels cossos docents universitaris, de cadascuna de les universitats públiques valencianes, que serà la mateixa persona designada per a la Subcomissió acadèmica.  
c) Una persona representant de cadascuna de les universitats públiques valencianes, designada per cadascuna de les universitats com a responsable de les mesures de suport educatiu.  
d) Una persona representant de la inspecció d'educació, designada per la persona titular de la Inspecció General d'Educació.  
e) Dues persones tècniques designades per la persona titular de la direcció general competent en matèria d'inclusió educativa.  
f) Una persona funcionària designada per la persona titular de la direcció general competent en matèria d'universitats.  
3. La Subcomissió de suport educatiu pot consultar, en el sistema de gestió ITACA, la informació de l'alumnat sol·licitant, referida a la seua història escolar en les etapes anteriors al Batxillerat o a la Formació Professional de grau superior.  
  
Sisé. Procediment  
El procediment per a sol·licitar una adaptació en les proves d'accés a la universitat és el següent:  
6.1. Presentació de sol·licituds  
1. La persona sol·licitant o els seus representants legals, en el cas de menors d'edat, ha de presentar en la secretària del centre on es troba cursant el segon curs de Batxillerat, una sol·licitud d'adaptació en les proves d'accés a la universitat que vagen a realitzar-se durant el curs acadèmic en vigor, segons el model de l'annex I. Conjuntament amb la sol·licitud, ha d'adjuntar la documentació acreditativa corresponent, relacionada en l'apartat seté d'aquesta resolució.  
Els centres que no disposen de servei especialitzat d'orientació han de remetre les sol·licituds rebudes i la documentació adjunta a l'institut d'educació secundària a què estan adscrits.  
Les persones amb el títol de Formació Professional de grau superior han de realitzar la sol·licitud en el centre on van realitzar el depòsit del títol.  
2. Les persones que es presenten a les proves d'accés a la universitat per a majors de 25, 40 o 45 anys o amb titulacions que permeten la participació en aquestes proves, han de presentar la sol·licitud d'adaptació per a la prova en el servei psicopedagògic escolar (SPE) més pròxim al seu domicili, d'acord amb el model de l'annex II, junt amb la documentació acreditativa corresponent, relacionada en l'apartat seté d'aquesta resolució.  
En l'annex III s'indica la relació de serveis psicopedagògics escolars.  
3. Les persones que, havent-se presentat a les proves d'accés el curs anterior, opten per presentar-se de nou aquest curs, han de fer la sol·licitud en el mateix centre en què la van fer en el seu moment.  
6.2. Realització d'informes sociopsicopedagògics  
Una vegada rebudes les sol·licituds d'adaptació, el departament d'orientació del centre educatiu receptor o el servei psicopedagògic escolar, a la vista de la documentació presentada i la informació disponible, realitzarà l'informe sociopsicopedagògic en el mòdul d'inclusió d'ITACA, on s'identifiquen les necessitats específiques de suport educatiu i s'especifica el grau de suport. S'ha de seleccionar la mesura «Accessibilitat personalitzada amb mitjans específics o singulars» i, en l'apartat de conclusions, realitzar la proposta d'adaptació. En el motiu de l'informe s'ha d'indicar «Adaptació PAU».  
  
6.3. Remissió de sol·licituds  
1. Finalitzat el termini per a la realització d'informes sociopsicopedagògics, el centre receptor remetrà les sol·licituds, juntament amb la documentació acreditativa, a la universitat, per la via que aquesta indique.  
2. Les universitats han de gestionar la recepció de sol·licituds i remetre-les a la Subcomissió de suport educatiu, per al seu estudi i resolució.  
6.4. Recepció i valoració de sol·licituds  
1. La Subcomissió de suport educatiu, rebudes les sol·licituds, procedirà a valorar-les i emetrà les resolucions provisionals d'adaptació, que comunicarà a les persones interessades perquè puguen realitzar les al·legacions pertinents si ho estimen oportú.  
2. En el cas de l'alumnat que està escolaritzat, la comunicació s'enviarà al centre docent perquè la pose en coneixement de la persona interessada o els seus representants legals.  
6.5. Resolució d'adaptacions  
1. Una vegada transcorregut el termini de presentació d'al·legacions, la Subcomissió de suport educatiu les valorarà i emetrà les resolucions definitives d'adaptació.  
2. Contra la decisió de la Subcomissió de suport educatiu, cap recurs d'alçada davant la Comissió gestora de les proves d'accés a la universitat, d'acord amb la Llei 39/2015, d'1 d'octubre, del procediment administratiu comú de les administracions públiques.  
  
Seté. Documentació  
1. A l'efecte del procediment d'adaptació en les proves d'accés a la universitat, només s'admetrà la documentació següent:  
a) Informe sociopsicopedagògic per a l'adaptació en les proves d'accés a la universitat del curs en vigor, que està realitzat pel departament d'orientació o pel servei psicopedagògic escolar en el mòdul d'inclusió d'ITACA i té caràcter obligatori en tots els casos. Complementàriament, també poden presentar-se altres informes sociopsicopedagògics anteriors que acrediten les necessitats específiques de suport educatiu i les mesures de resposta implementades.  
b) Certificació vigent acreditativa d'un grau de discapacitat igual o superior al 33 % i dictamen tècnic facultatiu vigent, emesos per la direcció del centre de valoració i orientació de discapacitats i l'equip de valoració i orientació que corresponga, dependents de la conselleria competent en la matèria o l'òrgan equivalent d'altres administracions autonòmiques.  
c) Informes clínics o certificats mèdics actualitzats, emesos per professionals del sistema públic de salut que tracten habitualment a la persona sol·licitant o d'entitats concertades o que tenen conveni amb la Seguretat Social o règims especials, amb indicació del diagnòstic i la data inicial d'aquest.  
d) Informes clínics o certificats mèdics actualitzats, emesos per les unitats de salut mental del sistema públic de salut que tracten habitualment la persona sol·licitant o d'entitats concertades o que tenen conveni amb la Seguretat Social o règims especials, que acrediten les deficiències al·legades, amb indicació de la data inicial del diagnòstic i, si és el cas, del pla terapèutic corresponent.  
e) Documentació acadèmica justificativa de les necessitats al·legades, en el cas que la persona sol·licitant haja cursat l'educació primària, l'ensenyament secundari obligatori o el batxillerat en altres autonomies.  
  
2. A l'efecte de la valoració de l'adaptació sol·licitada, la documentació a considerar, segons la mena de necessitats específiques de suport educatiu, és la següent:  
a) Per a l'acreditació de les necessitats educatives especials derivades de discapacitat, han d'aportar la documentació referida en els apartats a), b) i c) del punt anterior. En el cas que la sol·licitud del certificat de discapacitat es trobe en tràmit, s'adjuntarà una còpia de la sol·licitud i els corresponents informes mèdics presentats per a la valoració.  
  
b) Per a l'acreditació de les necessitats educatives especials derivades de trastorn greu de conducta o problemes greus de salut mental han d'aportar la documentació referida en els apartats a) i d), actualitzada al curs de realització de les proves.  
c) Les persones que no disposen de certificat de discapacitat, però estan identificades amb necessitats específiques de suport educatiu per presentar TEA, TDAH, dificultats específiques d'aprenentatge, trastorns de la comunicació, el llenguatge i la parla o altres trastorns del desenvolupament neurològic, han de presentar la documentació de l'apartat a i, si correspon, la documentació dels apartats c) o d), actualitzada al curs de realització de les proves.  
3. Les persones que aporten informes mèdics d'entitats concertades o que tenen conveni amb règims especials, han d'aportar una còpia de les dues cares de la targeta d'afiliació al règim especial on consten com a beneficiàries.  
  
Huité. Declaració responsable  
La presentació de la sol·licitud per part de la persona interessada o dels representants legals implica l'acceptació expressa de què disposa de la documentació que acredita i que aquesta és verídica, segons l'article 69 de la Llei 39/2015, d'1 d'octubre, del procediment administratiu comú de les administracions públiques.  
  
Nové. Comunicacions  
Totes les comunicacions amb les persones sol·licitants es realitzaran per mitjans telemàtics.  
  
Desé. Calendari  
1. Les conselleries competents en matèria d'universitats i d'educació difondran, amb l'antelació i la publicitat suficient, el calendari de les diferents fases del procediment d'adaptació en les proves d'accés a la universitat, a través de les respectives pàgines web i la notificació als centres docents i serveis psicopedagògics escolars.  
  
2. No s'acceptaran peticions d'adaptacions fora dels terminis establits, excepte en el cas que concórreguen situacions sobrevingudes degudament justificades.  
  
Onzé. Circumstàncies sobrevingudes  
1. En el cas que en una persona inscrita per a la realització de la prova d'accés a la universitat concorregueren causes de força major que li impediren la realització d'aquesta en igualtat de condicions que la resta de les persones inscrites, podrà realitzar una sol·licitud extraordinària a la universitat en què està inscrita, adjuntant la documentació que acredite les circumstàncies sobrevingudes.  
2. La Subcomissió de suport educatiu, una vegada valorades aquestes sol·licituds extraordinàries, decidirà si s'admeten a tràmit o es desestimen, i informarà la persona interessada o els representants legals del resultat d'aquesta decisió.  
  
Dotzé. Petició d'informació a altres administracions  
1. Les persones sol·licitants de mesures d'adaptació han d'autoritzar expressament en la seua sol·licitud que les dades reflectides puguen ser comprovades per a la seua verificació per les diferents administracions públiques.  
2. En cas que hi haja una discrepància entre les dades de la sol·licitud i les dades registrades per l'administració corresponent, la universitat a la qual s'ha sol·licitat l'adaptació de la prova podrà adoptar les accions pertinents segons la normativa vigent.  
  
Tretzé. Vigència de les adaptacions  
1. Les adaptacions concedides són d'aplicació exclusiva per a les proves d'accés a la universitat convocades l'any en què s'haja emés la resolució individual d'adaptació.  
2. La concessió d'adaptacions en les proves d'accés no garanteix que es concedisquen aquestes adaptacions en el grau universitari al qual s'accedisca. En aquest cas, serà preceptiva una valoració per part del Servei d'Atenció a l'Estudiantat amb Discapacitat / Diversitat corresponent de la universitat receptora.  
  
Catorzé. Entrada en vigor  
La present resolució entrarà en vigor des de l'endemà de la publicació en el Diari Oficial de la Generalitat Valenciana.  
  
Contra aquesta resolució, que no posa fi a la via administrativa, podrà interposar-se recurs d'alçada davant la persona titular de la Secretaria Autonòmica d'Universitats i Investigació o la persona titular de la Secretaria Autonòmica d'Educació i Formació Professional, en el termini d'un mes, comptat des de l'endemà de la publicació, de conformitat amb els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
  
València, 22 de desembre de 2020.- La directora general d'Universitats: Pilar Ezpeleta Piorno. La directora general d'Inclusió Educativa: Raquel Andrés Gimeno.